# Estand

Un estand, parada o trast és l'espai dins d'una fira o saló en el qual una empresa exposa i presenta els seus productes o serveis. L'estand és un espai identificatiu de cada empresa en què s'acull els visitants i es fan negociacions comercials. La quantitat de superfície triada en el recinte firal depèn molt del pressupost assignat, del producte o servei que es vol exposar i dels objectius marcats per a l'esdeveniment. L'estand ha de constituir l'espai en què l'empresa es presenta davant els seus clients i davant la seva competència per la qual raó ha de reflectir fidelment la seva filosofia i imatge corporativa i constituir un entorn amè i atractiu.
Les entitats organitzadores de fires posen a disposició dels participants estands modulars amb un disseny estàndard tot i que aquestes poden encarregar la fabricació d'un particular, el que és recomanable quan es tracta d'empreses de prestigi o d'espais d'una certa envergadura.

## Composició i normes

L'estand constitueix el principal factor d'atracció de visitants pel que és aconsellable dissenyar un estand atractiu i de gran impacte visual per atreure possibles clients. Un estand gran ha de tenir diverses zones diferenciades:
* taulell per a recepció o atenció al client.
* zona àmplia i diàfana per a rebre els visitants en la qual es poden disposar diversos mobles (taules, cadires, tamborets, etc.) I fins i tot, una petita barra per a servir aperitius. En aquesta zona es mostra el producte i es posa a disposició del visitant la documentació promocional.
* zona reservada, separada per un paravent o mampara per a mantenir converses privades amb clients.
* magatzem per a guardar els productes, begudes i material promocional.
* entresolat. Alguns estands grans tenen una superfície addicional situada en un segon pis on s'atén clients de l'empresa fora de l'enrenou del públic.
L'estand es pot fabricar en els més diversos materials, sempre al servei de la imatge de l'empresa i dels objectius perseguits per l'expositor. Els més senzills estan formats per perfils d'alumini que tanquen planxes de metacrilat, mentre que els més elaborats es construeixen amb planxes de fusta (DM o contraxapat) tallada i pintada. A terra, se sol col·locar un empostissat si és possible, elevat d'uns centímetres, de melamina o fusta folrada amb moqueta tintada.
És important que l'estand sigui cridaner per al públic des de l'exterior i atractiu des de l'interior. Per a això, s'aconsella de col·locar en zona alta i ben visible el logotip i marca registrada de la companyia i que els colors predominants corresponguin als de la seva imatge empresarial. És important que la decoració de l'estand mantingui una relació amb el producte o servei comercialitzat i que així es reflecteixi a partir dels materials i objectes presents en aquest i, fins i tot, en la seva pròpia decoració i estructura.
Finalment, és fonamental de posar en un lloc destacat una bona selecció de productes o, si no, fotografies, maquetes, catàlegs explicatius sobre els productes; han de figurar en primer terme les novetats o darrers llançaments de la companyia. Així, s'aconsella que els productes estiguin accessibles als visitants perquè puguin tocar-los i observar-los en detall. En cas de presentacions de maquinària o productes mecànics és aconsellable, a més, de fer demostracions físiques d'aquests.
Alguns elements decoratius presents en els estands són:
* pantalles de plasma en què es projecten imatges o vídeos corporatius.
* caixes de llum, rètols retroil·luminats en els quals es mostren fotografies, logotips, missatges publicitaris, etc.
* tòtems, o displays en què s'exhibeix publicitat de la signatura o d'algun producte en particular.
* cartells lluminosos o banderoles.
* elements mòbils com cubs giratoris.
* mobles : taules, cadires, banquetes altes, etc.
* plantes i altres elements d'ornamentació.
La il·luminació és un altre dels elements essencials dins d'un estand ha de ser abundant i homogènia per a permetre una correcta visibilitat del producte i de la resta dels elements promocionals.

## Referències

* ↑ "espai ocupat o destinat a ésser ocupat per un venedor i la seva taula o instal·lació de venda, en un mercat col·lectiu (Mall.); cast. puesto, parada", DCVB
* ↑ «Estand». Gran Diccionari de la Llengua Catalana. Barcelona: Grup Enciclopèdia Catalana.
* ↑ Contracti un stand Arxivat 2016-11-13 a Wayback Machine. a servifira
* ↑ Publicitat Arxivat 2016-11-13 a Wayback Machine. de publiverdstands
* ↑ Demana el teu estand Arxivat 2016-11-13 a Wayback Machine. a fira-nuvis.com
* ↑ Normativa per als estands institucionals a les fires de Catalunya
* ↑ Sistemescat, imatges corporatives